<classify> WANANCHI wa Chalinze, Wilaya ya Bagamoyo mkoani Pwani wameiomba Mamlaka ya Mawasiliano nchini TCRA, kuwakamata na kuwafikisha mahakamani wale wote wanamchafua Mbunge wa Chalinze, Ridhiwani Kikwete kwa kusambaza taarifa za kumgombanisha na viongozi wake wa serikali na chama.Hali hiyo ya wananchi hao kuiomba TCRA kuwakamata watu hao ni kutokana na tabia ya kuendelea kusambaza ujumbe mchafu kwenye mitandao ya kijamii.Wakizungumza na waandishi wa habari katika kata ya Msoga wananchi hao walisema kuwa ni kosa la jinai kumtangazia mtu mambo mabaya ya kuikashifu serikali yake huku mamlaka ikiwaangalia tu watu hao bila kuwachukulia hatua kali za kisheria.Mkazi wa Msoga, Muhamed Mzimba ni alisema kuwa ujumbe unaendelea kusambazwa na watu kwenye mitandao ni wa kichonganishi kutokana na kuwa mbunge wa jimbo hilo hawezi kufanya jambo la ajabu kama hilo kwa serikali yake.Aliongeza kuwa ili kuondoa jambo hili ni lazima serikali kupitia shirika lake la mawasiliano kuweza kuwasaka watu hao ili wafikishwe katika mahali husika kwa lengo la kuisaidia serikali katika kutambua ni kwa nini wanafanya jambo hilo.Kama wametumwa na mtu ili waweze kusambaza maneno ya kijinga katika mitandao ya kijamii basi mamlaka husika tunaiomba iweze kuwashughulikia mara moja kwani wanamzalilisha mbunge wetu, alisema.Aidha, Mzimba amesema kuwa vitendo vya namna hii si vya kuvifumbia macho kwani vimekuwa vikiwaharibia sifa viongozi ambao wanakubalika katika uwakilishi wao wa wananchi.Kwa upande wake, Saada Omary alisema kuwa amesononeshwa na vitendo vichafu vinavyoendelea kwenye mitandao ya kijamii juu ya mbunge wao wa Chalinze. Aliongeza kuwa wanaofanya jambo hilo ni kikundi cha watu wahuni walio na nia mbaya na mbunge wetu, amesema Saada.Sheria ya kimtandao ilikwisha kupitishwa lakini serikali imekuwa kimya juu ya jambo la kuchafuliwa kwa mbunge wetu Ridhiwani ingawa mwenyewe alikwishalitolea ufafanuzi jambo hilo kuwa yeye si mtu wa kufanya jambo hilo,amesema.Akizungumza kwa njia ya simu mbunge huyo wa chalinze Ridhiwani alisema kuwa ni bora wananchi wake wameliona jambo hilo ambalo lilianza kuvumishwa tangu Januari 22, mwaka huu na kulitolewa ufafanuzi kuwa watu walichezea akaunti yake na kuandika vitu vya ajabu kupitia akaunti hiyo.Aliongeza kuwa awali alijua ni jambo ambalo limekwisha lakini anasononeshwa na jambo hilo kujitokeza tena kwenye mitandao ya kijamii hivyo.Ni lazima watu hao watafutwe ili wahojiwe ni kwanini wananichafua, alisema.Aidha, aliwapongeza wananchi wa jimbo lake la Chalinze kwa kupambania jambo hilo kutokana na kile kinachoendelea kusambazwa kwenye mitandao ya kijamii kuhusu mbunge huyo na serikali yake kwa lengo la kutaka kumgombanisha.Hata hivyo, kwa mujibu wa sheria hiyo ya mtandao, ili wahusika waweze kutafutwa na kuchukuliwa hatua, lazima muathirika afungue mashtaka kupitia kitengo cha polisi kinachoshughulikia makosa ya mtandao.  <topic>: kitaifa 